CELEX: 32020R2012
Language: el
Date: 2020-08-05 00:00:00
Title: Κατ’ εξουσιοδότηση κανονισμός (ΕΕ) 2020/2012 της Επιτροπής της 5ης Αυγούστου 2020 σχετικά με την τροποποίηση του κατ’ εξουσιοδότηση κανονισμού (ΕΕ) 2018/161 για τη θέσπιση εξαίρεσης de minimis από την υποχρέωση εκφόρτωσης για ορισμένους τύπους αλιείας μικρών πελαγικών ειδών στη Μεσόγειο θάλασσα, όσον αφορά την περίοδο εφαρμογής του

10.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 415/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/2012 ΤΗΣ ΕΠΙΤΡΟΠΗΣ
         της 5ης Αυγούστου 2020
         σχετικά με την τροποποίηση του κατ’ εξουσιοδότηση κανονισμού (ΕΕ) 2018/161 για τη θέσπιση εξαίρεσης de minimis από την υποχρέωση εκφόρτωσης για ορισμένους τύπους αλιείας μικρών πελαγικών ειδών στη Μεσόγειο θάλασσα, όσον αφορά την περίοδο εφαρμογής του
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 7,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1380/2013 αποσκοπεί στη σταδιακή εξάλειψη των απορρίψεων σε όλους τους τύπους αλιείας της Ένωσης, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων. Στη Μεσόγειο θάλασσα, η εν λόγω υποχρέωση εφαρμόζεται επίσης στα αλιεύματα ειδών που υπόκεινται σε ελάχιστα μεγέθη αναφοράς διατήρησης όπως απαριθμούνται στο παράρτημα IX του κανονισμού (ΕΕ) 2019/1241 του Ευρωπαϊκού Κοινοβουλίου και του Συμβουλίου (2).
                  
               
                     (2)
                  
                  
                     Σύμφωνα με το άρθρο 15 παράγραφος 1 στοιχείο α) του κανονισμού (ΕΕ) αριθ. 1380/2013, η υποχρέωση εκφόρτωσης εφαρμόζεται στους τύπους αλιείας μικρών πελαγικών ειδών από την 1η Ιανουαρίου 2015.
                  
               
                     (3)
                  
                  
                     Προκειμένου να αποφευχθεί το δυσανάλογο κόστος χειρισμού των ανεπιθύμητων αλιευμάτων, ο κατ’ εξουσιοδότηση κανονισμός (ΕΕ) 2018/161 της Επιτροπής (3) επέτρεψε την απόρριψη μικρού ποσοστού αλιευμάτων ειδών που υπόκεινται σε ελάχιστα μεγέθη αναφοράς διατήρησης. Ο εν λόγω κανονισμός προβλέπει συνδυασμένη εξαίρεση de minimis που εφαρμόζεται στους τύπους αλιείας μικρών πελαγικών ειδών που χρησιμοποιούν μεσοπελαγικές τράτες και/ή γρι-γρι και αλιεύουν γαύρο, σαρδέλα, σκουμπρί και σαυρίδι στις γεωγραφικές υποπεριοχές της Γενικής Επιτροπής Αλιείας για τη Μεσόγειο (ΓΕΑΜ) 1, 2, 5, 6, 7, 8, 9, 10, 11.1, 11.2 και 12 (δυτική Μεσόγειος θάλασσα)· 17 και 18 (Αδριατική θάλασσα)· και 15, 16, 19, 20, 22, 23 και 25 (νοτιοανατολική Μεσόγειος θάλασσα).
                  
               
                     (4)
                  
                  
                     Ο κατ’ εξουσιοδότηση κανονισμός (ΕΕ) 2018/161 εφαρμόζεται έως τις 31 Δεκεμβρίου 2020.
                  
               
                     (5)
                  
                  
                     Τον Μάιο του 2020 η ομάδα υψηλού επιπέδου Pescamed των κρατών μελών στη δυτική Μεσόγειο (Ισπανία, Γαλλία και Ιταλία), η ομάδα υψηλού επιπέδου Adriatica στην Αδριατική θάλασσα (Κροατία, Ιταλία και Σλοβενία) και η ομάδα υψηλού επιπέδου Sudestmed στη νοτιοανατολική Μεσόγειο θάλασσα (Ελλάδα, Ιταλία, Κύπρος και Μάλτα), που έχουν άμεσο διαχειριστικό συμφέρον στους τύπους αλιείας μικρών πελαγικών ειδών στη Μεσόγειο θάλασσα, υπέβαλαν επιστημονικά στοιχεία για να ζητήσουν την παράταση της εξαίρεσης de minimis που καθορίζεται στον κατ’ εξουσιοδότηση κανονισμό (ΕΕ) 2018/161.
                  
               
                     (6)
                  
                  
                     Τον Μάιο του 2020 μια ομάδα εργασίας εμπειρογνωμόνων της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ) επανεξέτασε τα επιστημονικά στοιχεία που υποβλήθηκαν και θεώρησε ότι απαιτούνται πρόσθετα στοιχεία για την παράταση της εξαίρεσης de minimis, ιδίως όσον αφορά την υποβολή στοιχείων για το επίπεδο των απορρίψεων στους σχετικούς τύπους αλιείας.
                  
               
                     (7)
                  
                  
                     Τον Ιούνιο του 2020 οι τρεις ομάδες υψηλού επιπέδου των κρατών μελών υπέβαλαν πρόσθετα στοιχεία σε απάντηση στις παρατηρήσεις της ομάδας εργασίας εμπειρογνωμόνων της ΕΤΟΕΑ. Με βάση τα πρόσθετα στοιχεία που υποβλήθηκαν, η ΕΤΟΕΑ (4) κατέληξε στο συμπέρασμα ότι πληρούνται τα επιστημονικά κριτήρια που δικαιολογούν την παράταση της εξαίρεσης de minimis που χορηγήθηκε δυνάμει του κατ’ εξουσιοδότηση κανονισμού (ΕΕ) 2018/161.
                  
               
                     (8)
                  
                  
                     Η εξαίρεση de minimis που προβλέπεται στον κατ’ εξουσιοδότηση κανονισμό (ΕΕ) 2018/161 εφαρμόζεται για αρκετά είδη τα οποία αλιεύονται ταυτόχρονα από σκάφη αλιείας μικρής κλίμακας και σε ποσότητες που παρουσιάζουν μεγάλες διακυμάνσεις, και τα οποία εκφορτώνονται σε πολλά διαφορετικά σημεία εκφόρτωσης, με διάσπαρτη γεωγραφική κατανομή κατά μήκος της ακτής, γεγονός που δυσχεραίνει την εφαρμογή προσέγγισης μεμονωμένων αποθεμάτων [?]. Τα εν λόγω είδη υπόκεινται σε ελάχιστα μεγέθη διατήρησης όπως απαριθμούνται στο παράρτημα IX του κανονισμού (ΕΕ) 2019/1241.
                  
               
                     (9)
                  
                  
                     Οι πληροφορίες που παρέχονται όσον αφορά το δυσανάλογο κόστος χειρισμού των ανεπιθύμητων αλιευμάτων και τα επίπεδα ανεπιθύμητων αλιευμάτων έχουν βελτιωθεί. Ωστόσο, η ΕΤΟΕΑ επισημαίνει ότι εξακολουθεί να απαιτείται βελτίωση όσον αφορά τη συλλογή δεδομένων για τις απορρίψεις. Στο πλαίσιο αυτό, και προκειμένου να αποφευχθούν το δυσανάλογο κόστος χειρισμού των ανεπιθύμητων αλιευμάτων και η διακοπή των δραστηριοτήτων στους σχετικούς τύπους αλιείας και των συναφών οικονομικών δραστηριοτήτων, η Επιτροπή θεωρεί σκόπιμο να παραταθεί η περίοδος εφαρμογής της εξαίρεσης de minimis που καθορίζεται στον κατ’ εξουσιοδότηση κανονισμό (ΕΕ) 2018/161.
                  
               
                     (10)
                  
                  
                     Ως εκ τούτου, ο κατ’ εξουσιοδότηση κανονισμός (ΕΕ) 2018/161 θα πρέπει να τροποποιηθεί αναλόγως.
                  
               
                     (11)
                  
                  
                     Επειδή τα μέτρα που προβλέπει ο παρών κανονισμός έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Για λόγους ασφάλειας δικαίου και δεδομένου ότι ο κατ’ εξουσιοδότηση κανονισμός (ΕΕ) 2018/161 λήγει στις 31 Δεκεμβρίου 2020, ο παρών κανονισμός θα πρέπει να αρχίσει να εφαρμόζεται από την 1η Ιανουαρίου 2021,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 4 του κατ’ εξουσιοδότηση κανονισμού (ΕΕ) 2018/161, το δεύτερο εδάφιο αντικαθίσταται από το ακόλουθο κείμενο:
            
               «Εφαρμόζεται έως τις 31 Δεκεμβρίου 2023».
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 5 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 354 της 28.12.2013, σ. 22.
         
            (2)  Κανονισμός (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 του Συμβουλίου (ΕΕ L 198 της 25.7.2019, σ. 105).
         
            (3)  Κατ’ εξουσιοδότηση κανονισμός (ΕΕ) 2018/161 της Επιτροπής, της 23ης Οκτωβρίου 2017, για τη θέσπιση εξαίρεσης de minimis από την υποχρέωση εκφόρτωσης για ορισμένους τύπους αλιείας μικρών πελαγικών ειδών στη Μεσόγειο θάλασσα (ΕΕ L 30 της 2.2.2018, σ. 1).
         
            (4)  Επιστημονική, Τεχνική και Οικονομική Επιτροπή Αλιείας (ΕΤΟΕΑ) – Evaluation of Joint Recommendations on the Landing Obligation and on the Technical Measures Regulation (STECF-20-04) (Αξιολόγηση από την ΕΤΟΕΑ των κοινών συστάσεων σχετικά με την υποχρέωση εκφόρτωσης και τον κανονισμό για τα τεχνικά μέτρα). Υπηρεσία Εκδόσεων της Ευρωπαϊκής Ένωσης, Λουξεμβούργο, 2020, https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/d71aef4f-7366-48cb-9cdb-afcf58565ee6